Tisztelt Ügyfeleink!

Az elektronikus ügyintézés és bizalmi szolgáltatások általános szabályairól szóló 2015. évi CCXXII. törvény értelmében 2018. január 1. napjától, az elektronikus ügyintézést biztosító szervek feladat-és hatáskörébe tartozó ügyekben, elektronikus ügyintézésre köteles az ügyfélként eljáró gazdálkodó szervezet, illetve az ügyfél jogi képviselője.

Az elektronikus ügyintézésre kötelezettek kizárólag elektronikus kapcsolattartás útján tarthatják a kapcsolatot.

A gazdálkodó szervezet ügyfél nyilatkozatát, az elektronikus kapcsolattartásra kötelezett hatóság döntését kizárólag elektronikusan köteles közölni. Amennyiben az elektronikus ügyintézésre kötelezett ügyfél nem elektronikus úton nyújtja be kérelmét, akkor az általános közigazgatási rendtartásról szóló 2016. évi CL. törvény 46. § (1) bekezdés a) pontja értelmében a kérelem visszautasításának van helye.

Az elektronikus kapcsolattartáshoz az ügyfélnek rendelkeznie kell ügyfélkapuval, esetlegesen hivatali, per és/vagy cégkapuval. Az ügyfélkapu, hivatali kapu, perkapu és cégkapu regisztrációval, e-Papír küldési lehetőséggel kapcsolatban a [www.magyarorszag.hu](http://www.magyarorszag.hu/) oldalon tájékozódhat.

A hivatal vállalkozásigazgatási ügyekben jelenleg az e-Papír beküldési lehetőségen keresztül biztosítja elektronikus ügyintézés lehetőségét. A nyomtatványok Székesfehérvár honlapjáról az Anyakönyvi és Vállalkozási Iroda tájékoztató lapjairól tölthetőek le. http://www.szekesfehervar.hu/anyakonyvi-es-vallalkozasigazgatasi-iroda-1?parent=196

Az ügyek kötelező elektronikus ügyintézése az érintettek tekintetében kizárja a személyes ügyintézés lehetőségét.

Az ügyintézés súlypontjainak áthelyeződése miatt, az Anyakönyvi és Vállalkozásigazgatási Iroda a személyes ügyfélfogadás lehetőségét, az ügyintézéssel kapcsolatos tájékoztatás tekintetében Szerdán 8-12, 13-18 és pénteken 8-12 óráig az ügyfélszolgálati irodában (Székesfehérvár Városház tér 1., bejárat a Kossuth utca felől) továbbra is biztosítja.